На основу чл. 52. и 25. Закона о јавним предузећима („Службени гласник РС", бр. 15/2016, 88/2019 и 62/2023), члана 37. став 1. тачка 10а) Статута Града Ниша („Службени лист Града Ниша", бр. 88/2008, 143/2016 и 18/2019), члана 12. став 4. и 5. и члана 19.Одлуке о оснивању Јавног комуналног предузећа за обједињену наплату комуналних, стамбених и других услуга и накнада(„Службени лист Града Ниша", број 145/2016 – пречишћен текст)

Скупштина Града Ниша, на седници од \_\_\_\_\_\_\_\_2024. године, донела је

**Р Е Ш Е Њ Е**

**О ИМЕНОВАЊУ ВРШИОЦА ДУЖНОСТИ ДИРЕКТОРА**

**ЈАВНОГ КОМУНАЛНОГ ПРЕДУЗЕЋА ЗА ОБЈЕДИЊЕНУ НАПЛАТУ КОМУНАЛНИХ, СТАМБЕНИХ И ДРУГИХ УСЛУГА И НАКНАДА**

**I**  Саша Видојковић, дипломирани економиста, именује се за вршиоца дужности директора Јавног комуналног предузећа за обједињену наплату комуналних, стамбених и других услуга и накнада, најдуже до годину дана.

**II** Вршилац дужности директора Јавног комуналног предузећа за обједињену наплату комуналних, стамбених и других услуга и накнада, има сва права, обавезе и овлашћења која има директор овог предузећа.

**III**  Ово решење објавити у „Службеном гласнику Републике Србије" и „Службеном листу Града Ниша", као и на званичној интернет презентацији Града Ниша www.ni.rs.

**О б р а з л о ж е њ е**

Чланом 52. Закона о јавним предузећима (“Службени гласник РС”, број 15/16, 88/19 и 62/23-други закон) и чланом 19. Одлуке о оснивању Јавног комуналног предузећа за обједињену наплату комуналних, стамбених и других услуга и накнада („Службени лист Града Ниша", број 145/2016 – пречишћен текст), прописано је, између осталог, да се вршилац дужности директора може именовати на период који не може бити дужи од једне године. Вршилац дужности директора мора испуњавати услове за именовање директора јавног предузећа. Такође, вршилац дужности има сва права, обавезе и овлашћења која има директор јавног предузећа.

Чланом 25. Закона о јавним предузећима и чланом 12. Одлуке о оснивању Јавног комуналног предузећа за обједињену наплату комуналних, стамбених и других услуга и накнада(„Службени лист Града Ниша", број 145/2016 – пречишћен текст), прописани су услови које лице мора да испуњава да би било именовано за директора предузећа и то:

1) да је пунолетно и пословно способно;

2) да има стечено високо образовање на основним студијама у трајању од најмање четири године, односно на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама или специјалистичким струковним студијама;

3) да има најмање пет година радног искуства на пословима за које се захтева високо образовање из тачке 2) овог става;

4) да има најмање три године радног искуства на пословима који су повезани са пословима предузећа;

5) да познаје област корпоративног управљања;

6) да има радно искуство у организовању рада и вођењу послова;

7) да није члан органа политичке странке, односно да му је одређено мировање у вршењу функције у органу политичке странке;

8) да није осуђивано на казну затвора од најмање шест месеци;

9) да му нису изречене мере безбедности у складу са законом којим се уређују кривична дела, и то:

(1) обавезно психијатријско лечење и чување у здравственој установи;

(2) обавезно психијатријско лечење на слободи;

(3) обавезно лечење наркомана;

(4) обавезно лечење алкохоличара;

(5) забрана вршења позива, делатности и дужности.

Чланом 37. став 1. тачка 10а) Статута Града Ниша („Службени лист Града Ниша", број 88/2008, 143/2016 и 18/2019) прописано је да Скупштина Града Ниша, између осталог, именује и разрешава директоре јавних предузећа и јавно комуналних предузећа чији је оснивач Град.

Имајући у виду да је досадашњем директору Јелени Стојановић истекао мандат, у циљу обезбеђивања услова за несметано функционисање јавног комуналног предузећа, неопходно је именовати вршиоца дужности директора предузећа.

Саша Видојковић је звање дипломираног економисте у области менаџмента стекао 2005. године на Мегатренд унивезитету примењених наука - Факултету за менаџмент Зајечар. Од 1998. године до 2002. године радио је у МИНГ Ковачница као инжењер, конструктор – технолог, а од 2002. године до 2007. године био је шеф техничких служби (конструкционог бироа, припреме производње, службе алата). Од 2007. године до 2009. године био је шеф производње у АГРОМАРКЕТУ Ниш. Од 2009. године до 2024. године ради у Градској општини Црвени Крст, на пословима финансија. Познаје енглески и руски језик и има виши ниво знања у раду на рачунару.

На основу наведеног, а имајући у виду да Саша Видојковић, испуњава услове за именовање вршиоца дужности директора Јавног комуналног предузећа за обједињену наплату комуналних, стамбених и других услуга и накнада, прописане законом, оснивачким актом и Статутом предузећа, Скупштина Града Ниша донела је решење као у диспозитиву.

**ПОУКА О ПРАВНОМ ЛЕКУ:** Против овог решења може се поднети тужба Вишем суду у Нишу у року од 30 дана од дана пријема овог решења.

Број:

У Нишу, \_\_\_\_\_\_\_2024. године

**СКУПШТИНА ГРАДА НИША**

**ПРЕДСЕДНИК**

**Проф.др Игор Новаковић**